利華古遜執到寶 力爭留住拜仁借將
2024年04月10日 21:02
東網電視
更多新聞短片
利華古遜今季表現一鳴驚人,有望成為德甲、德國盃、歐霸盃「三冠王」,教練沙比阿朗素早前宣布留隊之後,開始為下季組軍做準備,首要工作係爭取留住向拜仁慕尼黑借用嘅後衞史坦尼錫。
現年24歲嘅史坦尼錫屬於克羅地亞國腳,但其實佢喺德國出世,2017年加盟拜仁慕尼黑青年軍,3年前獲提升上一隊之後,上陣機會唔多,上年夏天被借去利華古遜,為期1季。拜仁變相「助攻」勁敵,因為史坦尼錫加盟利華古遜之後,有出色表現,唔止防守穩陣,進攻上亦有貢獻,各項賽事上陣28場射入1球及3次助攻。
根據德國《圖片報》爆料,由於借用合約不含買斷條款,利華古遜計劃今夏再次向拜仁提出續借史坦尼錫,甚至正式收購佢。史坦尼錫話現時只會專注為利華古遜爭標,未想過重返拜仁嘅事情,似乎好享受效力利華古遜嘅日子,相信佢願意繼續跟隨沙比阿朗素搵食。